नाम (शब्द) में ‘रूप’ का बोध छिपा रहता है और रूप में शब्द (नाम) का ज्ञान छिपा रहता है। दूसरे शब्दों में, ‘शब्द’ में सत्ता-सामर्थ्य तथा वस्तु का बोध छिपा रहता है और रूप में ‘शब्द’ का ज्ञान छिपा होता है। नाम और रूप का आपस में सम्बन्ध हुये बिना सृष्टि के अन्तर्गत किसी भी कार्य को किसी भी रूप में क्रियाशील अथवा जान-पहचान नहीं किया जा सकता है। अर्थात् नाम और रूप का अनन्य सम्बन्ध होता है। किसी भी कार्य को करने अथवा क्रियाशील होने के लिए आपस में दोनों का मेल या सम्बन्ध का होना एक अनिवार्य पहलू है। यही कारण है कि कोई व्यक्ति ज्योति का सहारा लिए बगैर किसी भी स्थूल वस्तु को पहचानना तो दूर रहा देख ही नहीं सकता है और दूसरी तरफ किसी भी व्यक्ति अथवा वस्तु को ‘शब्द’ का सहारा लिए बगैर अच्छा सम्बन्ध होना तो दूर रहा, एक-दूसरे का परिचय ही नहीं हो पाएगा यानि एक-दूसरे को आपस में जाना ही नहीं जा सकता।